หุ้นเช้า26ม.ค.บวก11.14จุด
หุ้นช่วงเช้าปิดที่ระดับ 970.31 จุด เพิ่มขึ้น 11.14 จุด(+1.16%)มูลค่าการซื้อขาย 14,905.68 ล้านบาท รีบาวด์หลังร่วงแรงหลายวัน เงินบาทแข็งค่าช่วยหนุน
26 ม.ค. 2554

หุ้นช่วงเช้าปิดที่ระดับ 970.31 จุด เพิ่มขึ้น 11.14 จุด(+1.16%)มูลค่าการซื้อขาย 14,905.68 ล้านบาท รีบาวด์หลังร่วงแรงหลายวัน เงินบาทแข็งค่าช่วยหนุน
นายพงศ์ภัทร สิริพิพัฒน์ ผู้ช่วยผู้จัดการฝ่ายวิเคราะห์หลักทรัพย์ บล.เคจีไอ กล่าวว่า ตลาดหุ้นไทยในช่วงเช้านี้บวกขึ้นได้ค่อนข้างมาก ซึ่งเป็นการรีบาวน์ตามที่คาดการณ์ไว้ หลังจากช่วงที่ผ่านมาปรับตัวลงไปแรงหลายวัน ถือว่าสวนทางกับตลาดหุ้นสหรัฐและยุโรปที่อยู่ในแดนลบเมื่อคืนนี้ หลังจากที่จีดีพีของอังกฤษออกมาต่ำกว่าที่คาดการณ์  
การปรับตัวขึ้นมาของตลาดหุ้นไทยในช่วงเช้านี้วันนี้ ยังได้รับแรงสนับสนุนจากค่าเงินบาทที่กลับมาแข็งค่า ซึ่งถือว่าเป็นจิตวิทยาในเชิงบวก รวมทั้งการกลับมาซื้อของนักลงทุนต่างชาติ ส่วนปัจจัยการเมือง โดยเฉพาะการชุมนุมของกลุ่มการเมือง มองเป็นปัจจัยกดดันแต่ไม่มาก
ส่วนแนวโน้มการลงทุนในช่วงบ่าย มองว่าตลาดยังคงรีบาวด์ต่อเนื่องจากช่วงเช้า โดยมีแนวรับที่ 968 จุดและแนวต้านที่ 980 จุด แนะนำให้ติดตามดัชนี SET ว่าจะสามารถผ่านแนวต้านที่ 980 จุดได้หรือไม่ และเลือกลงทุนในหุ้นขนาดใหญ่ที่ก่อนหน้านี้ปรับตัวลดลงแรง เช่น กลุ่มธนาคารพาณิชย์ พลังงาน และก่อสร้างบางตัว 
"ตลาดหุ้นไทยในช่วงเช้าที่ปรับตัวเพิ่มขึ้นมามากไม่ได้มองว่าแปลก เพราะช่วงที่ผ่านมาตลาดหุ้นไทยปรับตัวลงมาเยอะและก็ได้แรงหนุนจากค่าเงินบาทที่กลับมาแข็งค่า ซึ่งถือเป็นปัจจัยหนึ่งในวันนี้ที่ทำให้ตลาดหุ้นไทยยืนในแดนบวกได้"นายพงศ์ภัทร กล่าว
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 1,404.12 ล้านบาท ปิดที่ 744.00  บาท เพิ่มขึ้น 4.00 บาท 
PTT   มูลค่าการซื้อขาย 1,071.25 ล้านบาท ปิดที่ 329.00  บาท เพิ่มขึ้น 6.00 บาท
STA   มูลค่าการซื้อขาย   890.24 ล้านบาท ปิดที่  33.00  บาท ลดลง  3.75 บาท   
PTTCH มูลค่าการซื้อขาย   779.34 ล้านบาท ปิดที่ 138.00  บาท เพิ่มขึ้น 2.50 บาท  
SCC   มูลค่าการซื้อขาย   756.00 ล้านบาท ปิดที่ 312.00  บาท เพิ่มขึ้น 1.00 บาท